
ΑΘΗΝΑ 14/7/2026
ΑΡ.ΠΡΩΤ.: 894
ΠΡΟΣ: ΣΩΜΑΤΕΙΑ ΜΕΛΗ
ΘΕΜΑ: ΕΝΤΑΞΗ ΣΤΑ ΒΑΡΕΑ & ΑΝΘΥΓΙΕΙΝΑ ΕΠΑΓΓΕΛΜΑΤΑ

ΕΝΗΜΕΡΩΣΗ

Συνάδελφοι,


Ολοκληρώθηκε η ψήφιση του Νόμου (άρθρο 40, Ν.5316) για την ένταξη στα ΒΑΕ των Νοσηλευτών, Βοηθών Νοσηλευτών, Διασωστών.


Η ΠΟΕΔΗΝ χαρακτηρίζει την ψήφιση του νόμου μεγάλη επιτυχία, νίκη του Υγειονομικού Κινήματος. Πέραν της συγκεκριμένης ρύθμισης που ρυθμίζει ένα πάγιο και διαχρονικό αίτημα της ΠΟΕΔΗΝ, ανοίγει ο δρόμος για νέες παρεμβάσεις προκειμένου να ενταχθούν όλα τα επαγγέλματα που αναφέρονται στο πόρισμα Μπεχράκη που συντάχθηκε λαμβάνοντας ως βάση τον κανονισμό Βαρέων και Ανθυγιεινών Επαγγελμάτων του ΙΚΑ. Ταυτόχρονα θα συνεχίσουμε να διεκδικούμε την ένταξη στα ΒΑΕ όλων των επαγγελμάτων υγείας (πόρισμα Μπεχράκη) χωρίς επασφάλιστρο όλων των Υγειονομικών Μονάδων των Υπουργείων Υγείας, Εθνικής Άμυνας, Παιδείας.

Σε ενιαίο πακέτο ασφαλιστικής κάλυψης του ΙΚΑ βρίσκονται Νοσηλευτές, Νοσοκόμοι, Βοηθοί Νοσηλευτές, Τραυματιοφορείς, Βοηθοί Θαλάμου, Μαίες. Ως εκ τούτου υποχρεωτικά εντάσσονται στα ΒΑΕ όλα τα ανωτέρω επαγγέλματα. Την ένταξη στα ΒΑΕ των ανωτέρω επαγγελμάτων βεβαιώνουν οι υπηρεσίες του Υπουργείου Εργασίας.

Η ένταξη στα ΒΑΕ των Τραυματιοφορέων Μαιών, Βοηθών Θαλάμου πέραν των Νοσηλευτών, Βοηθών Νοσηλευτών, Διασωστών δείχνει την υπεύθυνη, τεκμηριωμένη αντιμετώπιση του εν λόγω αιτήματος από την πλειοψηφία της ΠΟΕΔΗΝ. 
Για την τεκμηρίωση ένταξης στα ΒΑΕ των Μαιών, Τραυματιοφορέων, Βοηθών Θαλάμου επισημαίνουμε τα εξής :
Το εν λόγω πακέτο κάλυψης του ΙΚΑ δεν περιγράφει τους Βοηθούς Νοσηλευτές. Έτσι πολλά Νοσοκομεία δεν ενέτασσαν στα ΒΑΕ τους Βοηθούς Νοσηλευτές επικουρικούς και  μόνιμους με πρόσληψη μετά το έτος 2011. Παρεμβήκαμε με τεκμηριωμένη πρόταση στον ΕΦΚΑ και η απάντησή, την οποία σας κοινοποιήσαμε (ιστοσελίδα ΠΟΕΔΗΝ) ήταν ότι κανονικά εντάσσονται στα ΒΑΕ και θα πρέπει να συμμορφωθούν τα Νοσοκομεία. 
Το άρθρο 40 του Ν.5316 αφορά μόνιμους συναδέλφους που προέρχονται από την ασφάλιση του πρώην Δημοσίου (τώρα όλοι ΕΦΚΑ). Υπενθυμίζουμε ότι συμβασιούχοι και προσληφθέντες μόνιμοι μετά το 2011 (πρώτη φορά στο Δημόσιο) και ελάχιστοι με πρόσληψη πριν το 2011 που τους δόθηκε με αίτηση το δικαίωμα επιλογής ασφαλιστικού φορέα ΙΚΑ ή Δημόσιο (ν.3865/20210), είναι κανονικά ενταγμένοι στα ΒΑΕ με βάση τον κανονισμό Βαρέων και Ανθυγιεινών Επαγγελμάτων του ΙΚΑ. Φυσικά πληρώνουν αυξημένες ασφαλιστικές εισφορές 3,45% για κύρια και επικουρική ασφάλιση.
Ο νόμος προβλέπει 6μηνη προθεσμία ένταξης στα ΒΑΕ. Η υπαγωγή γίνεται αυτομάτως την πρώτη ημέρα του μεθεπόμενου μήνα από το μήνα υποβολής της αίτησης. Αναμένονται σχετικές διευκρινιστικές εγκύκλιοι από το Υπουργείο Εργασίας. Τον Σεπτέμβριο θα εκδώσουμε νέα διευκρινιστική εγκύκλιο να διευκολύνουμε περαιτέρω τους συναδέλφους να επιλέξουν την υπαγωγή ή μη. 
Με το συγκεκριμένο νόμο εξασφαλίζεται με 12 χρόνια συμμετοχής στα ΒΑΕ η συνταξιοδότηση 62 ετών με συνολική υπηρεσία 15 ετών και άνω. Επισημαίνουμε τον περιορισμό των 3 χρόνων συμμετοχής τα 17 τελευταία χρόνια από την υποβολή της αίτησης συνταξιοδότησης. Προσοχή λοιπόν σε όσους διαθέτουν προγενέστερο χρόνο ασφάλισης στα ΒΑΕ και δεν θα απαιτηθεί εξαγορά τουλάχιστον 3 ετών. 
Πολύ σημαντική κατάκτηση. 
Για να αποκτήσει εργαζόμενος το δικαίωμα συνταξιοδότησης με το καθεστώς των ΒΑΕ πρέπει να εξαγοράσει όσα ασφαλιστικά χρόνια του λείπουν από προηγούμενες εργασίες που απέκτησε στα Βαρέα και Ανθυγιεινά Επαγγέλματα μαζί με την τρέχουσα έως την συμπλήρωση 12 ετών, καταβάλλοντας εισφορά 5,60% στο τρέχον ασφαλιστικό μισθό (3,60% για κύρια σύνταξη και 2% για επικουρική σύνταξη (μαζί εισφορά ασφαλισμένου και εργοδότη). Η επιλογή ένταξης όταν ξεκινήσουν οι κρατήσεις αναγνώρισης με δόσεις θα οδηγήσει σε πρόσθετες ασφαλιστικές εισφορές 9,05% (εξαγορά και τρέχουσες) επί του συντάξιμου μισθού. Δηλαδή μείωση του μισθού περί τα 100 ευρώ το μήνα. Εάν κατά την συνταξιοδότηση οφείλονται ακόμη χρήματα από τις εξαγορές αυτά παρακρατούνται από τη σύνταξη (1/4 του ποσού της σύνταξης έως την εξόφληση). Υπάρχει η δυνατότητα και της εφάπαξ εξαγοράς. Η προσαύξηση της ανταποδοτικής σύνταξης υπολογίζεται μόνο για τα χρόνια συμμετοχής στα ΒΑΕ 12 και όχι ολόκληρου του ασφαλιστικού βίου. Η εθνική σύνταξη δεν διαφοροποιείται.

ΠΡΟΣΑΥΞΗΣΗ ΣΥΝΤΑΞΗΣ ΒΑΕ

ΠΑΡΑΔΕΙΓΜΑ

 Μέσος όρος συντάξιμων αποδοχών 1.300 ευρώ. Επιπλέον εισφορά ΒΑΕ 3,60% επί των συντάξιμων αποδοχών (1.300 ευρώ). 
ΠΡΟΣΑΥΞΗΣΗ ΚΥΡΙΑΣ ΣΥΝΤΑΞΗΣ: Επιπλέον ασφάλιστρο 3,60% χ 0,075 = 0,27% ανά έτος. Συνολικός συντελεστής για τα 12 έτη συμμετοχής στα ΒΑΕ 12ετή χ 0,27 = 3,24% Υπολογισμός χρηματικού ποσού προσαύξησης επί του συντάξιμου μισθού 1300 χ 3,24% = 42,12ευρώ ο μήνας. 
ΕΠΙΚΟΥΡΙΚΗ ΣΥΝΤΑΞΗ έως 31/12/2014. Υπολογισμός μερίσματος χωρίς την προσαύξηση στα ΒΑΕ: Συντάξιμες αποδοχές επί έτη συμμετοχής στην επικουρική ασφάλιση επί 0,45%. 
ΠΑΡΑΔΕΙΓΜΑ
1.300ευρώ χ 30έτη χ 0,45% = 175,5ευρώ ο μήνας το μέρισμα της κοινής σύνταξης. 

ΠΡΟΣΑΥΞΗΣΗ ΕΠΙΚΟΥΡΙΚΗΣ ΣΥΝΤΑΞΗΣ ΛΟΓΩ ΒΑΕ
Συντάξιμος μισθός επί 12έτη συμμετοχής στα ΒΑΕ (διαφορά του αθροίσματος της εισφοράς κοινής επικουρικής σύνταξης συν του επασφαλίστρου επικουρικής ΒΑΕ με την τρέχουσα κοινή εισφορά) επί 0,075.

ΠΑΡΑΔΕΙΓΜΑ
1.300 ευρώ συντάξιμος μισθός επί 12έτη ΒΑΕ επί (8%-6%=2%) επί 0,075= 23,40 ευρώ προσαύξηση ο μήνας. Συνολικό μέρισμα επικουρικής ασφάλισης 175,5 με τις κοινές διατάξεις + 23,4 προσαύξηση ΒΑΕ = 198,9 ευρώ ο μήνας. Μετά την 1.1.2015 διαφοροποιείται ο υπολογισμός του μερίσματος της επικουρικής ασφάλισης (βλέπε ασφαλιστικό οδηγό ΠΟΕΔΗΝ). 
Θα πρέπει οι συνάδελφοι για την επιλογή τους να λάβουν υπόψιν και τις εξής γενικές αρχές:

1η ΠΕΡΙΠΤΩΣΗ

Όταν ο εργαζόμενος συμπληρώνει 40 ασφαλιστικά έτη  με την συμπλήρωση του 62ου έτους της ηλικίας ή έχει δικαίωμα συνταξιοδότησης με άλλη κατηγορία (ανήλικα παιδιά, 35ετία, 37ετία κλπ) στα μεταβατικά όρια ηλικίας που ισχύουν έως το έτος 2021 και συνταξιοδοτείται με τις κοινές διατάξεις νωρίτερα ή 62ο ετών, με την επιλογή ένταξης στα ΒΑΕ κερδίζει μόνο την προσαύξηση της σύνταξης και όχι στο όριο ηλικίας (βλέπε παραπάνω την προσαύξηση της σύνταξης).  
2η ΠΕΡΙΠΤΩΣΗ

Πρέπει να ληφθεί σοβαρά υπόψιν για την υπαγωγή ή όχι στα ΒΑΕ εάν το δικαίωμα συνταξιοδότησης με τα ανωτέρω όρια ηλικίας των κοινών διατάξεων αποκτάται με την εξαγορά πλασματικών χρόνων και σε τι ύψος ανάλογα την χρονολογία της αίτησης εξαγοράς που κατατέθηκε στο Γενικό Λογιστήριο του Κράτους (τώρα ΕΦΚΑ). Όσοι υποβάλλουν αίτηση εξαγοράς πλασματικών χρόνων τώρα το ύψος της εξαγοράς είναι 20% επί των συντάξιμων αποδοχών. Ειδικότερα όσοι υπέβαλλαν αίτηση έως το έτος 2017 το ύψος της εξαγοράς είναι 6,67%, το έτος 2018 το ύψος της εξαγοράς είναι 13,34%, το έτος 2019 το ύψος της εξαγοράς είναι 16,67%. Μετά το έτος 2020 όσοι υποβάλλουν αίτηση το ύψος της εξαγοράς είναι 20% επί των συντάξιμων αποδοχών.

Επομένως πρέπει να ληφθεί υπόψιν στην απόφασή σας το ποσό που απαιτείται για την εξαγορά των πλασματικών χρόνων για να συνταξιοδοτηθείτε με τις κοινές διατάξεις 62 ετών ή και νωρίτερα με τα μεταβατικά όρια σε συνδυασμό με το ποσό εξαγοράς που θα χρειαστεί για να αποκτήσετε δικαίωμα συνταξιοδότησης με τις διατάξεις των ΒΑΕ οι οποίες ταυτόχρονα εξασφαλίζουν μεγαλύτερη σύνταξη.
Έτσι οι εργαζόμενοι που χρειάζονται εξαγορά πλασματικών χρόνων για να συνταξιοδοτηθούν με τις κοινές διατάξεις πρέπει να υπολογίσουν την συμφέρουσα λύση με βάση τα παρακάτω παραδείγματα.
ΠΑΡΑΔΕΙΓΜΑΤΑ ΕΞΑΓΟΡΑΣ ΠΡΑΓΜΑΤΙΚΩΝ ΧΡΟΝΩΝ

ΣΥΝΤΑΞΙΜΟΣ ΜΙΣΘΟΣ 1.300 ΕΥΡΩ

1.300 χ 20% εξαγορά πλασματικών χρόνων με αίτηση μετά το έτος 2020 = 260ευρώ ο μήνα260χ 12= 3.120 κατ’ έτος.

Αντιθέτως με αίτηση εξαγοράς που υπεβλήθη στο Γενικό Λογιστήριο του Κράτους έως το έτος 2017 η κράτηση διαμορφώνεται ως εξής:

1.300 χ 6,67% = 86,71 μηνιαίως

86,71 χ 12 = 1.040,52 κατ’ έτος

ΕΞΑΓΟΡΑ ΒΑΕ

1300 συντάξιμος μισθός χ 5,60% = 72,8 ευρώ μηνιαίως

72,8 χ 12 = 873,6 ευρώ κατ’ έτος


Για την υπαγωγή ή μη στα ΒΑΕ πρέπει πρώτον να υπολογίσουμε τα χρήματα που θα δώσουμε για την εξαγορά πλασματικών χρόνων θεμελίωσης με τις κοινές διατάξεις και δεύτερον τις οφειλές εξαγοράς των ετών που υπολείπονται για την συνταξιοδότηση με καθεστώς ΒΑΕ. Αποφασίζουμε συνυπολογίζοντας ταυτόχρονα και την απόσβεση που θα γίνει στο καταβαλλόμενο ποσό αναγνώρισης από την προσαύξηση της σύνταξης καθ’ όλη τη διάρκεια του συντάξιμου βίου, εφόσον επιλέξετε την υπαγωγή στα ΒΑΕ. 

3η ΠΕΡΙΠΤΩΣΗ

Όσοι συνάδελφοι δεν έχουν τη δυνατότητα συμπλήρωσης 40 συντάξιμων ετών με την συμπλήρωση του 62ου έτους της ηλικίας και θα πρέπει να παραμείνουν στη δουλειά έως το 67ο έτος της ηλικίας τους προκειμένου να συνταξιοδοτηθούν  πρέπει σοβαρά να τους απασχολήσει η υπαγωγή στα ΒΑΕ. 
4η ΠΕΡΙΠΤΩΣΗ

Οι συνάδελφοι που έχουν μπροστά τους πολλά ακόμη έτη υπηρεσίας προκειμένου να αποκτήσουν δικαίωμα συνταξιοδότησης και δεν απαιτείται εξαγορά (5,60% στις συντάξιμες αποδοχές) με την υπαγωγή τους στα ΒΑΕ θα επιβαρύνονται μόνο με την τρέχουσα εισφορά του ασφαλισμένου που είναι 3,45% επί του συντάξιμου μισθού. Η κατηγορία αυτή των συναδέλφων πρέπει σοβαρά να εξετάσει την υπαγωγή τους στα ΒΑΕ η οποία μπορεί να οδηγεί σε μείωση του μισθού κατά 40-50 ευρώ το μήνα αλλά τελικά θα βγουν κερδισμένοι, αφού θα λαμβάνουν μεγαλύτερη σύνταξη κύρια και επικουρική, λόγω ΒΑΕ, εφ’ όρου ζωής. Έτσι θα γίνει απόσβεση του ποσού των επιπλέον εισφορών. Ίδια περίπτωση και όσοι χρειάζονται λίγα έτη εξαγοράς για απόκτηση του δικαιώματος σύνταξης με τις διατάξεις των ΒΑΕ (12 έτη).  
5η ΠΕΡΙΠΤΩΣΗ

Υπόψιν των συναδέλφων που επιλέξουν την υπαγωγή στα ΒΑΕ ότι με την προσαύξηση της σύνταξης μπορεί να ξεπεράσουν το πλαφόν που καταβάλλεται η εισφορά αλληλεγγύης. Έτσι θα αναγκαστούν να πληρώνουν μηνιαία εισφορά αλληλεγγύης 3% που επιβάλλεται στις μικτές κύριες συντάξεις άνω των 1.468. Η προσαύξηση του ποσοστού της εισφοράς αλληλεγγύης είναι ανάλογη του ύψους της κύριας σύνταξης. Η εισφορά αλληλεγγύης 3% επιβάλλεται και στις επικουρικές συντάξεις άνω των 300 ευρώ μεικτά (επίσης κλιμακωτό το ποσοστό). Ως εκ τούτου λοιπόν, εάν χωρίς την υπαγωγή στα ΒΑΕ η κύρια σύνταξη είναι λιγότερη των 1.468 ευρώ μεικτά και με την υπαγωγή στα ΒΑΕ υπερβαίνει αυτό το ποσό δεν συμφέρει η ένταξη. 
ΓΕΝΙΚΑ
Η νομοθετική ρύθμιση ένταξης επαγγελμάτων στα ΒΑΕ ανοίγει δρόμους πέραν των αγωνιστικών διεκδικήσεων και προσφυγών στο ΣτΕ για ίση μεταχείριση των επαγγελμάτων  με ασφαλιστικό φορέα του πρώην Δημοσίου που ο κανονισμός του ΙΚΑ καθορίζει ως ΒΑΕ και δεν εντάχθηκαν στη ρύθμιση. 
Συνάδελφοι η ένταξη στα ΒΑΕ είναι νίκη για την ΠΟΕΔΗΝ παρότι υπήρχαν άδικοι αποκλεισμοί επαγγελμάτων και οι όροι ένταξης είναι δυσμενείς. Δεν μπορούμε να μηδενίζουμε τη νίκη μας καθότι καταφέραμε οι υπάλληλοι των Νοσηλευτικών Υπηρεσιών και οι Διασώστες, να αποχωρούν από την εργασία το αργότερο 62 ετών (εφόσον θα έχουν συμπληρώσει 15 χρόνια ασφάλισης και τα 12 έτη συμμετοχή στα ΒΑΕ) και όχι 67 ετών.

Συνεχίζουμε τους αγώνες
ΟΛΟΙ ΜΑΖΙ

Αυτό πράξαμε με το πλήθος των κινητοποιήσεων που προγραμματίσαμε παρότι καλοκαίρι έως τη ψήφιση του νόμου. Θα συνεχίσουμε να αναλαμβάνουμε δυναμικές πρωτοβουλίες έως την τελική δικαίωση, χωρίς μηδενισμούς και καταστροφολογία. 

· Διεκδικούμε την εφαρμογή του πορίσματος Μπεχράκη. 

· Ένταξη στα ΒΑΕ χωρίς αποκλεισμούς επαγγελμάτων. 

· Χωρίς επασφάλιστρο.
· Δυνατότητα υπαγωγής στα ΒΑΕ και των υπαλλήλων των Υγειονομικών Μονάδων του Υπουργείου Υγείας που αποκλείστηκαν, καθώς επίσης των Υπουργείων Παιδείας και  Εθνικής Άμυνας.

ΣΥΝΕΧΙΖΟΥΜΕ ΜΕ ΕΝΟΤΗΤΑ

(στην πίσω σελίδα υπάρχει υπόδειγμα αίτησης)
ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ



Ο ΓΕΝ.ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ



ΧΡΗΣΤΟΣ ΠΑΠΑΝΑΣΤΑΣΗΣ
ΥΠΟΔΕΙΓΜΑ ΑΙΤΗΣΗΣ

ΠΡΟΣ: ΦΟΡΕΑ που εκκαθαρίζει τη μισθοδοσία

Ονοματεπωνυμο: 

Ημερομηνία: 


Επιθυμώ την υπαγωγή μου στις ρυθμίσεις της παρ.1 και 2 του άρθρου 40 του Ν.5316/2026 ένταξης στα Βαρέα και Ανθυγιεινά Επαγγέλματα για κύρια και επικουρική σύνταξη. 

ΓΙΑ ΟΣΟΥΣ ΑΠΟΦΑΣΙΣΟΥΝ ΕΞΑΓΟΡΑ ΕΤΩΝ

Επιθυμώ την αναγνώριση κατόπιν εξαγοράς ….. ετών πραγματικής απασχόλησης στην ειδικότητα ……… της παρ.1 του άρθ.40 του ν.5316/2026 προκειμένου να συμπληρώσω τις ελάχιστες προϋποθέσεις χρόνου ασφάλισης προκειμένου να συνταξιοδοτηθώ με τις διατάξεις των Βαρέων και Ανθυγιεινών Επαγγελμάτων για κύρια και επικουρική σύνταξη.

